CELEX: 
Language: bg
Date: 2020-11-10 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за определяне на подробностите и функционалните характеристики на информационната и комуникационна система, която трябва да се използва за целите на Регламент (ЕС) 2019/515 на Европейския парламент и на Съвета относно взаимното признаване на стоки, законно предлагани на пазара в друга държава членка

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 10.11.2020 година
            
            
               за определяне на подробностите и функционалните характеристики на информационната и комуникационна система, която трябва да се използва за целите на Регламент (ЕС) 2019/515 на Европейския парламент и на Съвета относно взаимното признаване на стоки, законно предлагани на пазара в друга държава членка
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/515 на Европейския парламент и на Съвета от 19 март 2019 г. относно взаимното признаване на стоки, законно предлагани на пазара в друга държава членка, и за отмяна на Регламент (ЕО) № 764/2008
                  1
               , и по-специално член 11, параграф 2 от него, 
            
            
               като има предвид, че:
            
            
               (1)В съответствие с член 11, параграф 1 от Регламент (ЕС) 2019/515 за някои видове обмен на информация по същия регламент трябва да се използва информационната и комуникационна система, посочена в член 23 от Регламент (ЕО) № 765/2008 на Европейския парламент и на Съвета
                  2
               , известна като Информационна и комуникационна система за надзор на пазара (ICSMS). Член 34 от Регламент (ЕС) 2019/1020 на Европейския парламент и на Съвета трябва да замени член 23 от Регламент (ЕО) № 765/2008, считано от 16 юли 2021 г.
                  3
               
            
            
               (2)От Регламент (ЕС) 2019/515 следва, че ICSMS трябва да се използва, наред с други такива, от компетентните органи и от звената за контакт относно продукти. Поради това държавите членки следва да въведат в ICSMS наименованията на тези компетентни органи и звена за контакт относно продукти.
            
            
               (3)За да се гарантира, че информацията, необходима на Комисията за целите на оценката и докладването, посочени в член 14 от Регламент (ЕС) 2019/515, може да бъде лесно претърсвана и допълнително обработвана в ICSMS, от компетентните органи следва да се изисква, освен да качват административното решение или решението за временно спиране, да предоставят също така определена информация за тези решения в структуриран вид. 
            
            
               (4)С цел да се гарантира, че данните, съдържащи се в ICSMS, са точни и актуални, компетентните органи следва да въвеждат в ICSMS всяко изменение на административно решение, за което е съобщено съгласно член 5, параграф 9 от Регламент (ЕС) 2019/515, или на временно спиране, за което е съобщено съгласно член 6, параграф 2 от Регламент (ЕС) 2019/515. 
            
            
               (5)За да се гарантира, че личните данни, съдържащи се в съобщенията, въведени в ICSMS, и личните данни на физически лица, определени като ползватели на ICSMS, се заличават веднага, след като престанат да бъдат необходими за целите, за които са били въведени в системата, следва да се предвидят разпоредби относно сроковете за съхранение на тези данни.
            
            
               (6)Европейският надзорен орган по защита на данните беше консултиран в съответствие с член 42, параграф 1 от Регламент (ЕС) 2018/1725 и прие становище на 6 юни 2020 г.
            
            
               (7)Мерките, предвидени в настоящия регламент, са в съответствие със становището на комитета, създаден по силата на член 15, параграф 1 от Регламент (ЕС) 2019/515, 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Съдържание на Информационната и комуникационна система за надзор на пазара (ICSMS)
            
            
               За целите на Регламент (ЕС) 2019/515 ICSMS обхваща:
            
            
               а)съобщаването на административни решения на Комисията и на другите държави членки, както е посочено в член 5, параграф 9 от Регламент (ЕС) 2019/515;
            
         
         
            
               б)съобщаването на временни спирания на Комисията и другите държави членки, както е посочено в член 6, параграф 2 от Регламент (ЕС) 2019/515;
            
            
               в)съобщаването на становища на Комисията на всички държави членки, както е посочено в член 8, параграф 6 от Регламент (ЕС) 2019/515;
            
            
               г)обмена на информация между компетентните органи и звената за контакт относно продукти в различните държави членки, както е посочено в член 5, параграф 7, член 10, параграф 1, буква а) и член 10, параграф 3 от Регламент (ЕС) 2019/515.
            
            
               Член 2 
               Достъп до ICSMS
            
            
               Държавите членки посочват и въвеждат в ICSMS наименованията на компетентните органи и на звената за контакт относно продукти, които имат достъп до ICSMS в съответствие с Регламент (ЕС) 2019/515.
            
            
               Член 3 
               Съобщаване на административни решения за ограничаване или отказ на достъпа до пазара
            
            
               Когато се съобщава административно решение в съответствие с член 5, параграф 9 от Регламент (ЕС) 2019/515, компетентният орган, в допълнение към качването на електронно копие на административното решение, въвежда в ICSMS следната информация:
            
            
               а)националното техническо правило, въз основа на което е извършена оценката; 
            
            
               б)наименованието на държавата членка, в която икономическият оператор твърди, че законно предлага стоките на пазара;
            
            
               в)приложимите легитимни съображения от обществен интерес, обхванати от националното техническо правило.
            
            
               Компетентният орган въвежда в ICSMS всяко анулиране или отмяна на административно решение, за което е направено съобщение в съответствие с член 5, параграф 9 от Регламент (ЕС) 2019/515. 
            
            
               Член 4 
               Съобщаване на временни спирания
            
            
               Когато се съобщава временно спиране в съответствие с член 6, параграф 2 от Регламент (ЕС) 2019/515, компетентният орган, в допълнение към качването на електронно копие на временното спиране, въвежда в ICSMS следната информация: 
            
            
               а)националното техническо правило, въз основа на което ще бъде извършена оценката; 
            
            
               б)наименованието на държавата членка, в която икономическият оператор твърди, че законно предлага стоките на пазара; 
            
            
               в)легитимните съображения от обществен интерес за временното спиране на достъпа до пазара, както е посочено в член 6, параграф 1 от Регламент (ЕС) 2019/515; 
            
            
               Компетентният орган въвежда в ICSMS всяко анулиране или отмяна на временно спиране, за което е направено съобщение в съответствие с член 6, параграф 2 от Регламент (ЕС) 2019/515.
            
            
               Член 5 
               Срокове за съхранение на лични данни, съдържащи се в съобщенията, въведени в ICSMS 
            
            
               Личните данни, съдържащи се в съобщенията, въведени в ICSMS и съхранявани във форма, която позволява идентифицирането на субектите на данните, се заличават автоматично в ICSMS пет години след:
            
            
               а)съобщаването на временно спиране съгласно член 6, параграф 2 от Регламент (ЕС) 2019/515; или 
            
         
         
            
               б)съобщаването на административно решение съгласно член 5, параграф 9 от Регламент (ЕС) 2019/515, ако това административно решение не е било подадено до СОЛВИТ; или 
            
            
               в)последния обмен на информация съгласно член 5, параграф 7, член 10, параграф 1, буква а) и член 10, параграф 3 от Регламент (ЕС) 2019/515; или
            
            
               г)разрешаването на случая, отнесен до СОЛВИТ.
            
            
               Комисията осигурява чрез технически средства заличаването на личните данни по първия параграф.
            
            
               Член 6 
               Срок за съхранение на лични данни на ползватели на ICSMS 
            
            
               Личните данни, свързани с физическо лице, определено от компетентен орган или звено за контакт относно продукти като ползвател на ICSMS, се заличават най-късно един месец след като Комисията бъде информирана, че това физическо лице вече не е ползвател на ICSMS. 
            
            
               Комисията осигурява чрез технически средства заличаването на личните данни по първия параграф.
            
            
               Член 7 
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 10.11.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        OВ L 91, 29.3.2019 г., стр. 1. 
               
               
                  
                     (2)
                  
                        Регламент (ЕО) № 765/2008 на Европейския парламент и на Съвета от 9 юли 2008 г. за определяне на изискванията за акредитация и надзор на пазара във връзка с предлагането на пазара на продукти и за отмяна на Регламент (ЕИО) № 339/93 (ОВ L 218, 13.8.2008 г., стр. 30).
               
               
                  
                     (3)
                  
                        Регламент (ЕС) 2019/1020 на Европейския парламент и на Съвета от 20 юни 2019 година относно надзора на пазара и съответствието на продуктите и за изменение на Директива 2004/42/ЕО и регламенти (ЕО) № 765/2008 и (ЕС) № 305/2011 (ОВ L 169, 25.6.2019 г., стр. 1).